2 Samuel - Aceh Bible - Old Testament / 2Samuel-8\nNapadub na treb teuma óh lheuehnyan Nabi Raja Daud geujak prang lom ureuëng Filistin. Ureuëng Filistin nyan laju geupeutaloe dan teureubot tanoh awaknyan pi laju geureubot.\n2 Meunan cit di Nabi Daud geujak prang teuma ureuëng Moab dan awaknyan pih taloe. Geuyue awaknyan mangat ji-éh di ateueh tanoh, ureuëng nyang ka ji-éh nyan laju geupoh maté dua droe tieb-tieb lhée droe nyang na éh disinan. Deungon nyan, di ureuëng Moab ka jitaklok ubak Nabi Daud dan laju jibayeue upeti ubak gobnyan.\n3 Óh lheuehnyan Nabi Raja Daud nyan geujak prang dan geupeutaloe teuma Raja Hadadezer aneuëk Rehob nyan mat peurintah di Zoba, na kheueh saboh keurajeuen nyang rab ngon Damsyik. Bak watée nyan Hadadezer teungoh lamjak keuneuk jijak peupuléh keukuasaan jih di wilayah nyang rab ngon ulée Krueng Efrat.\n4 Nabi Daud laju geudrob 1.700 droe tantra meuguda, dan 20.000 droe tantra nyang jijak ngon gaki. Gobnyan geupeuhanco mandum guda, teuma na bacut sagai, seb keu sireutoih geuritan prang.\n5 Di Ureuëng Siria nyan na di Damsyik laju teuma jikirém sipa-i keu jijak tulông Raja Hadadezer. Teuma Nabi Daud laju geupeutaloe awaknyan dan meuteumé geupoh maté 22.000 droe nibak awaknyan.\n6 Óh lheuehnyan Nabi Daud laju geupeudong khimah-khimah tantra lam wilayah awaknyan, dan awaknyan taklok dan jibayeue upeti ubak gobnyan. TUHAN geupeumeunang ubak Nabi Daud dipat mantong gobnyan geupeubeudôh prang.\n7 Tameng-tameng méuh nyang jingui lé tantra Hadadezer laju geureupah lé Nabi Daud dan geuba laju atranyan u Yerusalem.\n8 Seulaén nibaknyan Nabi Daud geucok teuma peurunggu nyang lumpah that le nibak Betah dan Berotai, banda-banda nyang yoh watée ilée jikuasa lé Raja Hadadezer.\n9 Raja Tou di nanggroe Hamat geudeungoe teuma bahwa Nabi Daud ka geupeutaloe banmandum tantra Hadadezer.\n10 Teuma lé geuhnyan laju geu kirém Yoram aneuëk agam gobnyan mangat geujak peutrok saleuem ubak Nabi Raja Daud dan geupeugah seulamat ateueh keumeunangan gobnyan, sabab Hadadezer ka kayém that geumuprang deungon Raja Tou. Yoram jijak ubak Nabi Daud sira jiba hadiah nyang lumpah le nyang teupeugét nibak méuh, pirak dan peurunggu.\n11 Nabi Raja Daud nyan laju geupeuseumah banmandum hareuta nyan ubak TUHAN mangat teupeuguna didalam upacara iébadat. Meunan cit teuma geupeubuet u ateueh barang-barang méuh dan pirak nyang ka geureupah nibak Raja Hadadezer dan barang-barang bansa nyang ka geupeutaloe, bansa nyan na kheueh, bansa Edom, Moab, Amon, Filistin dan Amalek.\n13 Nan Nabi Daud meutamah meusyeuhu lom bak watée gobnyan meuhase geupeutaloe ngon geupeumaté na kira-kira 18.000 droe ureuëng Edom di Pantôn Asin.\n14 Gobnyan laju geupeudong khimah-khimah tantra nibak saboh nanggroe Edom, dan bubena ureuëng Edom nyan ka taklok ubak gobnyan. TUHAN geujok meunang keu Nabi Daud dipat mantong gobnyan geupeubeudôh prang.\n15 Meunan kheueh cara jih Nabi Daud geumat peurintah nibak bansaboh nanggroe Israel dan geujaga mangat rakyat gobnyan sabe teupeusaneut ngon ade dan gét-gét.\n16 Nyoe kheueh peujabat-peujabat rayeuk nyang geu angkat lé Nabi Daud nyan: Panglima angkatan prang: Yoab aneuëk Zeruya; Sekretaris meuligoe: Yosafat aneuëk Ahilud; Teungku-teungku imeum: Zadok aneuëk Ahitub, dan Ahimelekh aneuëk Abyatar; Sekretaris nanggroe: Seraya\n18 Ulée kawan nyang kawai pribadi raja: Benaya aneuëk Yoyada; Teungku-teungku imeum di meuligoe: aneuëk-aneuëk agam Nabi Daud.